Sænska lögreglan segir að ekkert bendi til þess að ódæðismenn hafi verið að verki þegar sænski teiknarinn Lars Vilks lést í umferðarslysi í gær. Honum hafði margsinnis verið hótað lífláti fyrir að teikna Múhameð spámann í hundslíki.
Sænski listamaðurinn Lars Vilks lést í umferðarslysi í Svíþjóð í gær, 75 ára að aldri. Honum hafði iðulega verið hótað lífláti fyrir að teikna spámanninn Múhameð í hundslíki. Lögreglan segir ekkert benda til þess að ódæðismenn hafi verið að verki.
Teikning Vilks birtist í sænska blaðinu Nerikes Allehanda árið 2007. Múslimar fordæmdu birtinguna og Al-Kaída samtökin í Írak hétu hverjum þeim hundrað þúsund dollurum sem yrði teiknaranum að bana. Alla tíð síðan fór hann huldu höfði og hafði lífverði sér til verndar. Hann var til að mynda meginskotmarkið þegar hryðjuverkaárás var gerð á menningarmiðstöð á Austurbrú í Kaupmannahöfn fyrir sex árum.
Þegar Lars Vilks lést í bílslysi í gær í Suður-Svíþjóð voru tveir lögreglumenn með í för. Þeir dóu einnig í slysinu, sem varð með þeim hætti að bíll þeirra fór yfir á rangan vegarhelming og lenti fyrir flutningabíl sem kom úr gagnstæðri átt. Að sögn yfirmanns lögreglunnar í Suður-Svíþjóð kom ekkert í ljós við frumrannsókn á flaki bílsins að slysið hefði borið að með óeðlilegum hætti, það er að skemmdarverk hefði verið unnið á honum. Einna helst er talið að ökumaðurinn hafi misst stjórn á bílnum þegar dekk á honum sprakk. Slysið verður þó rannsakað frekar á næstu vikum.
Sænska lögreglan segir ekkert benda til að ódæðismenn hafi verið að verki þegar sænski teiknarinn Lars Vilks lést í umferðarslysi í gær. Honum hafði margsinnis verið hótað lífláti fyrir að teikna Múhameð spámann í hundslíki.